Hans Christian Schmidt (V), 2004-05-26:
SF foreslår i sit beslutningsforslag, at man bruger miljøpolitikken til at skabe flere job, og SF har fem konkrete forslag til, hvordan det kan lade sig gøre.
SF foreslår, at man for det første fremrykker en renovering af vandledningerne og kloaknettet; at man for det andet oprenser flere giftgrunde; at man for det tredje fremmer skovrejsning og naturpleje; at man for det fjerde laver en ny grøn jobpulje, og at man for det femte afsætter flere penge til produktudvikling og forskning inden for renere teknologi m.v. Jeg finder forslagene bemærkelsesværdige.
For nylig stillede SF i det reviderede forhandlingsudspil til vandmiljøplan III forslag om miljøtiltag, som indebærer negative beskæftigelsesmæssige konsekvenser, så man må spørge sig selv, om SF's politik er gennemtænkt og troværdig, når man med den ene hånd er parat til at nedlægge arbejdspladser og med den anden vil oprette nye.
Til SF's forslag vil jeg helt generelt sige, at regeringen de sidste 2 år har gennemført en række initiativer for at øge beskæftigelsen og nedbringe ledigheden.
For regeringen er det vigtigt, at der er fokus på ordinær beskæftigelse, og med forårspakken lancerede regeringen en række omfattende initiativer for at styrke beskæftigelsesudviklingen og reducere ledigheden.
Regeringen har med forårspakken ønsket at fremskynde opsvinget, og det har givet en væsentlig stimulans til konjunkturudviklingen, men uden at skabe risiko for overophedning og pres på arbejdsmarkedet.
I 2004 udgør pakken 11 mia. kr., i 2005 9 mia. kr., og set i den sammenhæng vil SF's forslag om initiativer til en styrkelse af beskæftigelsen formentlig være overflødige.
Det er derfor regeringens vurdering, at der ikke er behov for yderligere initiativer til at understøtte konjunkturudviklingen, og i øvrigt kan jeg nævne, at ledigheden nu er faldende for tredje måned i træk.
For at vende tilbage til SF's fem forslag vil jeg knytte et par bemærkninger til hvert af dem.
SF's forslag om at fremrykke renovering af kloak- og vandledninger er i tråd med regeringens politik på området, men strider imod princippet om, at områderne skal hvile i sig selv, altså at omkostningerne skal være dækket fuldt ud af brugerne.
Udgifterne dækkes af brugerne og kan lånefinansieres, og der bliver i øjeblikket gennemført en evaluering, som viser, at aftalens målsætninger holdes.
Med hensyn til at oprense flere giftgrunde
har vi netop lavet en låneordning, som skal afhjælpe problemet med den lange ventetid, der er forbundet med at få midler fra værditabsordningen til oprydning af en forurenet grund.
Vurderingen er, at ca. 200 grundejere ud af de i alt 384, der står på ventelisten til værditabsordningen, vil benytte låneordningen, og dermed vil der ske en fremskyndet oprensning af forurenede grunde for ca. 160 mio. kr. Der er indgået aftaler mellem regeringen, Dansk
Regeringen prioriterer derfor allerede skovrejsning og naturpleje meget højt.
SF foreslår, at der oprettes en grøn jobpulje.
Baggrunden for, at regeringen i sin tid nedlagde puljen, var, at den efter vores opfattelse havde udspillet sin rolle, idet arbejdsløsheden var langt lavere, end da den blev oprettet.
Regeringen anså det også for mere hensigtsmæssigt at fremme beskæftigelsen gennem generelle arbejdsmarkedspolitiske tiltag, og vi fandt i øvrigt også, at indholdet af de støtteprojekter ikke var acceptabelt i alle tilfælde
SF's forslag om at satse på produktudvikling og forskning i energi- og ressourcebesparende teknologier strider også imod regeringens politik, hvis det skal ske via direkte erhvervstilskud, som SF foreslår.
Hertil kommer, at danske virksomheder allerede gør det godt på markedet for miljøvenlig eksport og har et godt udgangspunkt for at videreføre den indsats.
På den baggrund afviser regeringen hermed alle delforslagene i beslutningsforslaget.